**Helsingin kaupungin pelastuslaitoksen lisäys kaupunginhallituksen lausuntoon hallituksen esityksestä laeiksi pelastuslain muuttamisesta ja väliaikaisesta muuttamisesta sekä eräiden muiden lakien muuttamisesta**

HEL 2017-011913 T 03 00 00

SMDno-2016-1495

Helsingin kaupungin pelastuslaitos esittää seuraavan lisäyksen kaupunginhallituksen lausuntoon hallituksen esityksestä laeiksi pelastuslain muuttamisesta ja väliaikaisesta muuttamisesta sekä eräiden muiden lakien muuttamisesta:

Hallituksen esityksessä ehdotetaan tehtäväksi eräitä tarkennuksia Pelastusopistosta annettuun lakiin. Helsingin kaupungin pelastuslaitos pitää välttämättömänä, että tehtävät tarkennukset ja muutokset kyseiseen lakiin huomioivat Uudenmaan pelastustoimen toimintaympäristön ja laajemmin pelastuslaitosten palvelutuotannon asettamat vaatimukset pelastustoimen ammatillisen peruskoulutuksen järjestämisestä ja sen perusteista säädettäessä.

Helsingin kaupungin pelastuslaitos esittää, että Pelastusopistosta annetussa laissa säädetään ja turvataan mahdollisuus siihen, että pelastustoimen ammattihenkilöstö voi jatkossakin toimia kiireellisissä ensihoitotehtävissä. Pelastajien ammatillisen peruskoulutuksen tulee sisällöllisesti kattaa pelastajan ammattikoulutuksen lisäksi myös vähintään terveydenhuollon lähihoitajakoulutus ja antaa juridinen pätevyys terveydenhuollon ammattitutkintoon sosiaali- ja terveysministeriön asetuksen ensihoitopalvelusta (340/2011) mukaisesti.

Pelastajien ammatillisesta peruskoulutuksesta säädettäessä, tulee ottaa huomioon Uudenmaan maakunnan suuri väestömäärä ja pääkaupungin sijainti sen alueella. Uudenmaan maakunnan alueella on välttämätöntä järjestää pelastajien ammatillinen peruskoulutus paikalliset erityisolosuhteet huomioon ottaen.

Uudellamaalla pelastajien ammatillinen peruskoulutus, pelastustoimen ammatilliseen tutkintoon johtava koulutus, tulee turvata lainsäädännöllä niin, että se voidaan opetussuunnitelmallisesti ja sisällöllisesti rakentaa vastavuoroisuuden periaatteen mukaisesti. Ammatillinen peruskoulutus ja pelastuslaitoksen onnettomuuksien ehkäisytyö, operatiivinen pelastustoiminta ja ensihoitopalvelu voivat tukea toisiaan pelastajien koulutukseen sisältyvän työssäoppimisen ja laajemman työelämälähtöisyyden kautta.

Uudenmaan ja pääkaupungin erityisolosuhteista perustuvat edellä mainitut tavoitteet voidaan taata Pelastusopistosta annettua lakia tarkentamalla sekä säädösten mukaan pelastajien tutkintokoulutus järjestämällä. Pelastajien ammatillinen peruskoulutus tulee järjestää Uudellamaalla osana tulevan maakunnan pelastuslaitoksen toimintaa. Toissijaisena vaihtoehtona on mahdollista järjestää pelastajien ammatillinen peruskoulutus Uudenmaan pelastuslaitoksen ja Pelastusopiston välillä tehtävän sopimukseen perustuvan yhteistyön nojalla. Siinäkin tapauksessa edellytetään pelastajien ammatillisen peruskoulutuksen tosiasiallista järjestämistä Uudellamaalla niin, että koulutuksen vastuullinen järjestäjä Pelastusopisto tilaa kokonaisuudessaan tarvittavan tutkintoon johtavan ammatillisen peruskoulutuksen ja Uudenmaan pelastuslaitos tuottaa tutkintokoulutuksen kokonaisuuden omalla henkilöstöllään Uudellamaalla.

Helsingin kaupungin pelastuslaitos esittää välttämättömäksi toimenpiteeksi pelastajien ammatillisen peruskoulutuksen järjestämisen perusteista säätämisen lain tasolla, toteutetaanpa pelastajien ammatillinen peruskoulutus Uudellamaalla kumman tahansa edellä mainitun vaihtoehdon perusteella. Hallituksen esityksen mukaisesti lakia Pelastusopistosta ollaan muuttamassa, joten on tarkoituksenmukaista ja soveltuvinta säätää Uudellamaalla järjestettävästä pelastajien ammatillisesta peruskoulutuksesta Pelastusopistosta annetussa laissa. Vain Uudenmaalla toteutettavalla ja Uudenmaan pelastuslaitoksen järjestämällä pelastajien ammatillisella peruskoulutuksella voidaan turvata tulevan Uudenmaan maakunnan alueen asianmukaiset ja tehokkaat pelastustoimen järjestämisen sekä toteuttamisen edellytykset. Uudenmaan maakunta muodostaa erityisolosuhteet, joita vastaavia ei ole muualla maassa.

Simo Weckstén

pelastuskomentaja